Bent Foltmann
Bent Foltmann var en dansk farmaceut og professor i biokemisk genetik ved Københavns Universitet i perioden 1970 til 1992.
Bent Foltmann blev som nyuddannet cand.pharm. i 1949 fra Danmarks Farmaceutiske Højskole ansat ved Chr. Hansens Laboratorium, hvor han fra 1950 til 1959 arbejdede med at effektivisere ekstraktion af osteløbe fra kalvemaver. Chr. Hansens Laboratorium (se Chr. Hansen Gruppen) var førende indenfor produktionen af "pulverløbe" som et stabilt enzymprodukt til at igangsætte koagulation af mælkens kaseiner, der er et indledende trin i mejeriernes fremstilling af ost.
Da Foltmann blev ansat, anvendte Chr. Hansens Laboratorium stadig en teknologi udviklet kort efter firmaets grundlæggelse af apoteker Chr. D. A. Hansen til ekstraktion af løbe fra kalvemaver. Det aktive princip i osteløbe er enzymet rennin, og under senere ansættelser ved Danmarks Farmacutiske Højskole, Laboratory of Molecular Biology i Cambridge, England og Københavns Universitet undersøgte Foltmann, inspireret af arbejdet hos Chr. Hansens Laboratorium med osteløbe, primærstrukturen af koens rennin, det vil sige rækkefølgen af aminosyrerne i proteinet.
Disse videnskabelige undersøgelser af protein-spaltende enzymer som rennin blev grundlaget for Foltmanns doktordisputats "A Review on Prorennin and Rennin" fra 1966 og senere udnævnelsen til professor i biokemisk genetik i 1970 ved Københavns Universitet.
Bent Foltmann så ændringerne i rennins primærstruktur som en genetisk markør af pattedyrenes evolution. Disse studier af biokemiske aspekter af evolutionen inspirerede Foltmann til bogen "Det ufattelige liv. Tanker om biologi og erkendelse" udgivet i 2000 hos Gyldendal, hvor han som professor emeritus prøver at give en oversigt over den foreliggende biologiske viden og konsekvenserne for vores erkendelse. Bogen fik positiv opmærksomhed som et forsøg på at knytte biologisk videnskab til erkendelse og religion og er udkommet i flere oplag.